เอเอซีพีคุยสิ้นปีจ่ายลูกค้าเกิน4%
“เอเอซีพี” ฟุ้ง ต้นทุนค่าใช้จ่ายลด
1 ก.ย. 2554

“เอเอซีพี” ฟุ้ง ต้นทุนค่าใช้จ่ายลด 
เตรียมคืนกำไรให้ลูกค้าจ่ายผลตอบแทนเพิ่ม
นายสตีเฟ่น แอปเปิ้ลยาร์ด กรรมการผู้จัดการใหญ่ บริษัท อยุธยา อลิอันซ์ ซี.พี.ประกันชีวิต (เอเอซีพี) เปิดเผยว่า ผลจากการที่บริษัทมีอัตราค่าใช้จ่ายต่อเบี้ยประกันลดลงอย่างต่อเนื่อง ทำให้คาดว่าในช่วงเวลาที่เหลืออีก 4 เดือนของปีนี้ และมีแนวโน้มไปถึงปี 2555 ลูกค้าจะได้รับผลตอบแทนจากกรมธรรม์เฉลี่ยมากกว่า 4% เมื่อเทียบกับปัจจุบันที่ลูกค้าได้รับผลตอบแทนเฉลี่ยอยู่ที่ 3.75% และโบนัสพิเศษเพิ่มอีก 0.25% รวมเป็น 4% ซึ่งสาเหตุหลักมาจากยอดขายที่เพิ่มขึ้น ขณะที่ค่าใช้จ่ายต่อเบี้ยประกันอยู่ในระดับต่ำ บริษัทจึงสามารถสร้างผลตอบแทนกลับคืนไปให้กับลูกค้าได้เพิ่มขึ้น
“ต้นทุนที่ลดลง นอกจากเป็นผลดีกับบริษัทแล้ว ยังเป็นผลดีกับลูกค้าด้วย เห็นได้จากเมื่อปี 2551 เรามีพนักงาน 910 คน อัตราค่าใช้จ่ายต่อเบี้ยประกันอยู่ที่ 12.8% แต่พอมาถึงปี 2554 เรามีพนักงานเหลืออยู่ 750 คน แต่อัตราค่าใช้จ่ายต่อเบี้ยประกันก็ลดลงมาอยู่ที่ 8-8.5% ขณะนี้ช่วงครึ่งปีแรกยอดขายเราเติบโตถึง 32% ซึ่งเป็นผลมาจากการนำเทคโนโลยีเข้ามาใช้ ทำให้เกิดประสิทธิภาพในการทำงานมากขึ้น” นายสตีเฟ่น กล่าว
อย่างไรก็ตาม ในช่วงปลายปีนี้ บริษัทยังเดินหน้าสร้างยอดขายอย่างต่อเนื่อง โดยจะมีแบบบำนาญออกมาขายผ่านตัวแทนในช่วงไตรมาส 4 นี้ ซึ่งคาดว่าผลจากการได้สิทธิลดหย่อนภาษีบำนาญ 2 แสนบาท จะทำให้ลูกค้าซื้อประกันบำนาญในปีนี้มากขึ้น
ทั้งนี้ ผลการดำเนินงานในช่วงครึ่งปีแรกที่ผ่านมา บริษัทมีเบี้ยรับปีแรกจากทุกช่องทางรวมทั้งสิ้น 2,273 ล้านบาท เติบโต 32% ซึ่งถือว่าเป็นการเติบโตที่สูงที่สุดในตลาดประกันชีวิตในช่วงครึ่งปีแรกนี้ ส่งผลให้เบี้ยประกันรับรวมเพิ่มขึ้นเป็น 9,153 ล้านบาท เติบโต 17%